1. ΒΑΣΙΛΙΚΟΝ ΔΙΑΤΑΓΜΑ της 20 Αυγ./23 Σεπτ. 1954 Περί μειώσεως των υπέρ του Ι.Κ.Α. καταβαλλομένων εργοδοτικών εισφορών και των τοιούτων των καταβαλλομένων υπέρ διαφορών οργανισμών κυρίας ή επικουρικής ασφαλίσεως επί μισθών και ημερομισθίων αναλογούντων εις την κατασκευήν των εις την αλλοδαπήν εξαγομένων προϊόντων της κλωστοϋφαντουργίας της κατηγορίας Σ΄ και προϊόντων σιδηροβιομηχανίας και εν γένει μεταλλοβιομηχανίας της κατηγορίας Κ΄ του εν ισχύϊ Τελωνειακού Δασμολογίου Εισαγωγής. Εν όψει του άρθρ. 5 του Νόμ. 2861/1954 «περί μέτρων ενισχύσεως της εξαγωγής βιομηχανικών και άλλων εγχωρίων προϊόντων». Άρθρον μόνον.-1.Εις περίπτωσιν εξαγωγής βιομηχανικών προϊόντων Κλωστοϋφαντουργίας της κατηγορίας Σ΄ και προϊόντων της Σιδηροβιομηχανίας και εν γένει Μεταλλοβιομηχανίας της κατηγορίας Κ΄ του εν ισχύϊ Τελωνειακού Δασμολογίου Εισαγωγής η υπέρ του Ι.Κ.Α. καταβαλλομένη εργοδοτική εισφορά επί μισθών και ημερομισθίων αναλογούντων εις την κατασκευήν των εξαγομένων προϊόντων των ανωτέρω κατηγοριών, καθορίζεται ίση προς το ποσόν της υπό των μισθωτών καταβαλλομένης. 2.Ωσαύτως, εις την ως άνω περίπτωσιν, αι υπέρ του οργανισμού επικουρικής ασφαλίσεως μισθωτών Κλωστοϋφαντουργίας (Τ.Ε.Α.Μ.Κ.) και του επικουρικού Ταμείου εξόδου γερόντων και ανίκανων εργατών μετάλλου, εργοδοτικαί εισφοραί καθορίζονται εις 1% επί των μισθών και ημερομισθίων. 3.Αι τυχόν επί πλέον καταβαλλόμεναι εισφοραί υπέρ του Ι.Κ.Α. ή των ως άνω οργανισμών επικουρικής ασφαλίσεως, επιστρέφονται εις τον εξαγωγέα συμφώνως προς τους όρους και διατυπώσεις τας καθοριζομένας εν τη παρ. 3 του άρθρ. 5 του Νόμ. 2861/1954. 